P r e d k l a d a c i a    s p r á v a

	
	Vláda Slovenskej republiky v záujme potreby plnenia svojich záväzkov a potreby pripojenia sa Slovenskej republiky k opatreniam medzinárodných organizácií, v súlade s rezolúciami Rady bezpečnosti Organizácie spojených národov č. 1173/1998, 1267/1999, 1333/2000 a 1390/2002 ktoré uvalili finančné embargá na čelných predstaviteľov angolského hnutia UNITA a ich dospelých rodinných príslušníkov a  predstaviteľov a subjektov hnutia Taliban, týmto nariadením navrhuje zmrazenia vkladov a finančných zdrojov tých osôb, ktoré sa nachádzajú na zoznamoch vydávaných príslušnými sankčnými výbormi RB OSN.

	Návrh nariadenia nemá finančný, ekonomický, environmentálny vplyv ani vplyv na zamestnanosť.

	Návrh nariadenia vlády bol predložený do riadneho medzirezortného pripomienkového konania všetkým ústredným orgánom štátnej správy, Najvyššiemu súdu Slovenskej republiky, Ústavnému súdu Slovenskej republiky, Generálnej prokuratúre Slovenskej republiky, Národnej banke Slovenska a Asociácii bánk Slovenska.

	Pripomienky legislatívneho, legislatívno-technického a formálneho charakteru boli v predloženom návrhu zohľadnené, pripomienky vecného charakteru boli do návrhu zapracované. Ministerstvo zahraničných vecí SR prehodnotilo svoju zásadnú pripomienku a navrhlo, aby predkladaný materiál bol predložený k ďalším legislatívnym krokom bez rozporov.

	Vyhodnotenie pripomienkového konania je uvedené v prílohe.